Head ametikaaslased, tere hommikust! Alustame Riigikogu täiskogu V istungjärgu seitsmenda töönädala neljapäevast istungit. Head kolleegid, meile on antud suur varandus – meie kaunis emakeel. Lubage meile kõigile soovida selle ilusa keele väärikat kasutamist ja ilusat emakeelepäeva! [[Aplaus.]] Kohe lähen teadete juurde, aga enne seda palun kõnetooli neid Riigikogu liikmeid, kes soovivad üle anda eelnõusid või arupärimisi. Neeme Suur, palun!
Head kolleegid! Tänavu 26. veebruaril andis justiitsminister Riigikogule ülevaate "Kriminaalpoliitika arengusuundade aastani 2018" täitmise kohta aastal 2012. "Kriminaalpoliitika arengusuunad aastani 2018" on põhjalik dokument, mille Riigikogu heaks kiitis ja mis sisaldab päris palju konkreetseid ülesandeid Vabariigi Valitsusele, ministeeriumidele ja kohalikele omavalitsustele. Justiitsministri koostatud ülevaates leidsid paraku äramärkimist vaid vähesed neist. Vabariigi Valitsus ei tohiks suhtuda leigelt või pealiskaudselt Riigikogu antud ülesande täitmisesse, ammugi ei tohiks Eesti riik suhtuda leigelt või pealiskaudselt kuritegevuse ennetamisse. Ennetamine, teadagi, on märksa tõhusam tegevus kui tagajärgedega võitlemine. Sotsiaaldemokraadid peavad kuritegevuse ennetamist väga oluliseks ja tahaksid kuulda ülevaadet ka käsitlemata jäänud ülesannete täitmise kohta. Seega koondasime teemad, mida justiitsminister oma ülevaates ei puudutanud, ja esitame justiitsministrile 17 küsimust kriminaalpoliitika arengusuundade elluviimise kohta. Aitäh!
Rohkem kõnesoove ei ole. Olen Riigikogu juhatuse nimel vastu võtnud ühe arupärimise ning vastavalt meie kodu- ja töökorra seadusele otsustab Riigikogu juhatus selle edasise menetlemise. Liigume edasi teadete juurde. Riigikogu esimees on edastanud Riigikogu liikmete arupärimise justiitsminister Hanno Pevkurile. Head ametikaaslased, viime läbi kohaloleku kontrolli. Kohalolijaks registreerus 79 Riigikogu liiget, puudub 22. Asume tänase päevakorra juurde.
Esimene päevakorrapunkt on Vabariigi Valitsuse algatatud avaliku teenistuse seaduse ja teiste seaduste muutmise seaduse eelnõu 365 kolmas lugemine. Kas fraktsioonide esindajad soovivad avada läbirääkimisi? Kõnesoove ei ole, läbirääkimisi ei avata. Seega võime minna lõpphääletuse ettevalmistamise juurde. Head ametikaaslased, panen lõpphääletusele Vabariigi Valitsuse algatatud avaliku teenistuse seaduse ja teiste seaduste muutmise seaduse eelnõu 365. Palun võtta seisukoht ja hääletada! Poolt hääletas 73 Riigikogu liiget, vastuolijaid ega erapooletuid ei olnud. Vabariigi Valitsuse algatatud avaliku teenistuse seaduse ja teiste seaduste muutmise seaduse eelnõu 365 on seadusena vastu võetud. Esimese päevakorrapunkti käsitlemine on lõppenud.
Liigume edasi teise päevakorrapunkti juurde, milleks on Vabariigi Valitsuse algatatud politsei ja piirivalve seaduse, päästeteenistuse seaduse ja nendega seonduvate seaduste muutmise seaduse eelnõu 364 kolmas lugemine. Kas fraktsioonide esindajad soovivad avada läbirääkimisi? Kõnesoove ei ole, läbirääkimisi ei avata. Seega võime minna lõpphääletuse ettevalmistamise juurde. Head ametikaaslased, panen lõpphääletusele Vabariigi Valitsuse algatatud politsei ja piirivalve seaduse, päästeteenistuse seaduse ja nendega seonduvate seaduste muutmise seaduse eelnõu 364. Palun võtta seisukoht ja hääletada! Poolt hääletas 64 rahvasaadikut, vastu 2, erapooletuid ei olnud. Vabariigi Valitsuse algatatud politsei ja piirivalve seaduse, päästeteenistuse seaduse ja nendega seonduvate seaduste muutmise seaduse eelnõu 364 on seadusena vastu võetud. Teise päevakorrapunkti käsitlemine on lõppenud.
Liigume edasi kolmanda päevakorrapunkti juurde, milleks on Vabariigi Valitsuse algatatud välisteenistuse seaduse ja avaliku teenistuse seaduse muutmise seaduse eelnõu 366 teine lugemine. Palun Riigikogu kõnetooli väliskomisjoni liikme Andre Sepa!
Austatud istungi juhataja! Head kolleegid! Vabariigi Valitsuse algatatud välisteenistuse seaduse ja avaliku teenistuse seaduse muutmise seaduse eelnõu 366 esimene lugemine lõpetati siin saalis 27. veebruaril. Muudatusettepanekute esitamise tähtajaks määrati 7. märts.
Hea ettekandja, palun vabandust! Head ametikaaslased, saalis on väga suur lärm. Palun austame ettekandjat ja neid Riigikogu liikmeid, kes soovivad kuulata!
Nimetatud tähtajaks Riigikogu liikmed, komisjonid ega fraktsioonid muudatusettepanekuid ei esitanud. Väliskomisjon arutas eelnõu oma 11. märtsi istungil, kus algataja esindajana osales Välisministeeriumi juriidilise osakonna rahvusvahelise õiguse büroo vanemjurist Mare Tropp. Komisjon otsustas algataja ettepanekul esitada eelnõu teiseks lugemiseks kaks muudatusettepanekut, millega täpsustatakse tekstis kasutatavat sõnastust. Eelnõu algtekstis kasutatud sõnastuse "vabastatakse teenistusest" ning "töölepingu ülesütlemine" asemel kasutatakse terminoloogiliselt sobivamat sõnastust "tööleping lõpeb". Komisjonis toodi põhjendusena välja asjaolu, et töösuhe võib lõppeda ka muudel juhtudel. Selle arutelu järel tegi komisjon järgmised menetluslikud otsused, mis sündisid konsensusega. Esiteks, teha Riigikogu täiskogule ettepanek eelnõu teine lugemine lõpetada ja määrata ettekandjaks teie ees seisja ning teiseks, kui eelnõu 366 teine lugemine lõpetatakse, teha Riigikogu juhatusele ettepanek võtta eelnõu kolmandale lugemisele täiskogu istungi päevakorda teisipäeval, 19. märtsil ja eelnõu seadusena vastu võtta. Aitäh!
Head ametikaaslased, kas teil on ettekandjale küsimusi? Küsimusi ei ole. Ma tänan ettekandjat! Kas soovitakse avada läbirääkimisi? Kõnesoove ei ole, läbirääkimisi ei avata. Asume eelnõu 366 muudatusettepanekuid läbi vaatama. On laekunud kaks muudatusettepanekut, mõlemad juhtivkomisjonilt. Esimene muudatusettepanek, teine muudatusettepanek. Oleme muudatusettepanekud läbi vaadanud. Juhtivkomisjoni ettepanek on teine lugemine lõpetada. Teine lugemine on lõppenud ja kolmanda päevakorrapunkti käsitlemine samuti. Head ametikaaslased, meie tänane istung on lõppenud. Ma tänan teid ja soovin teile jõudu teie töös! Istungi lõpp kell 10.11.